Hou die vuiste maar in die laai - Maroela Media
Daar is altyd die een kant van ŉ saak, die ander kant en dan die waarheid.
Johan Ackermann (afrigter van die Gloucester-rugbyklub) en sy seun Ruan (vurige agtsteman) is nou in die spervuur nadat hulle ŉ jong man vroeg Sondagoggend buite ŉ nagklub in Cheltenham glo aangerand het nadat Gloucester Zebre die vorige aand met 69-12 in die Europese Uitdaagbekerreeks geklop het.
Die bakleiery is op video vasgevang, en Gloucester het Dinsdagaand nadat hulle die videomateriaal onder die oë gehad het in ŉ verklaring gesê dat Ackermann-hulle nie die geveg begin het nie en uitgelok is.
Ruan Ackermann (Foto GB Jordaan)
Niemand wil ŉ bakleiery goedpraat nie, en ek is seker dat daar teen die twee Ackermanns opgetree sal word as hulle skuldig is, maar ai, ŉ mens meng mos nie in met ŉ rugbyspan wat ná ŉ wedstryd ŉ paar biere wegslaan nie?
Dit laat ŉ mens onwillekeurig terugdink aan ŉ voorval in 1956 toe ŉ bakleiery tussen twee Springbokke, Salty du Rand en Jan Pickard, die toer na Nieu-Seeland laat ontspoor het.
Du Rand, wat in 1949 sy buiging vir die Bokke gemaak het en die onderkaptein van die Springbokspan was wat die reeks in 1955 teen die Britse Leeus gedeel het, was die groot gunsteling om die span na Nieu-Seeland en Australië aan te voer.
Du Rand was op die laaste dag van die proewe (wat volgens Dok Danie Craven nooit moes plaasgevind het nie, want die span was “reeds gekies”) kaptein van die Moontlikes, wat teen die Waarskynlikes (Pickard se span) verloor het.
Du Rand is dié aand daaroor gekoggel, en beskuldigings het oor en weer gevlieg. Die vet was in die vuur toe Du Rand aan Pickard gesê het dis vreemd vir ŉ Afrikaner om vir die “Engelse” klub Hamiltons in Kaapstad te speel. Die twee het aanmekaargespring en Pickard, wie se bynaam Bull was, se neus is gebreek.
Dok Craven het aan Du Rand opdrag gegee om Pickard om verskoning te vra, maar hulle het die hele toer nie langs dieselfde vuur gesit nie.
Dok Craven en sy medekeurders het ook die fout begaan deur nie vir Du Rand, of Pickard, as kaptein aan te wys nie, maar wel die joviale Basie Viviers, wat voorheen nie toetsrugby gespeel het nie en nie sy plek in die toetsspan verdien het nie.
Daar is destyds ook beweer dat dr. Eben Donges, Pickard se skoonpa en jarelange minister van binnelandse sake, oor die kapteinskap ingegryp het.
Die Bokke het net 21 van hul 29 wedstryde op toer gewen en die reeks teen die All Blacks met 1-3 verloor.
Ek het juis iewers gelees dat Du Randt juis in die Bok groep ingespan was om die AB bokser aan die bek te ruk wat die voorspelers so geboks het. Lyk asof hy sy hande kon gebruik en nie net balle vang daarmee nie…lol.
As ons vandag 21 uit 29 toetse wen dan CELEBRATE ons! ;-)
Nig net een gentleman in rugby gewees kaptein van die Wêreldbeker Pienaar.